

**Republika e Kosovës**

**Republika Kosova-Republic of Kosovo**

***Qeveria – Vlada – Government***

Ministria e Arsimit, Shkencës, Teknologjisë dhe Inovacionit / Ministarstvo obrazovanja, nauke, tehnologije i inovacije / Ministry of Education, Science, Technology and Innovation

**Thirrje e hapur për projekt-propozime 2023-2025**

Në zbatim të Marrëveshjes ndërmjet Këshillit të Ministrave të Republikës së Shqipërisë dhe Qeverisë së Republikës së Kosovës për bashkëpunimin në fushën e arsimit dhe shkencës, nënshkruar më 8.03.2010, hyrë në fuqi më datë 1.12.2011, miratuar me VKM Nr. 265 datë 21.04.2010, “Për miratimin e marrëveshjes, ndërmjet Këshillit të Ministrave të Republikës së Shqipërisë dhe Qeverisë së Republikës së Kosovës, për bashkëpunimin në fushat e arsimit dhe të shkencës”, Ministria e Arsimit, Shkencës, Teknologjisë dhe Inovacionit e Republikës së Kosovës dhe Ministria e Arsimit dhe Sportit, në bashkëpunim me Agjencinë Kombëtare për Kërkim Shkencor dhe Inovacionin (AKKSHI), çelin raundin e dytë të thirrjeve për aplikime të përbashkëta kërkimore, tekniko-shkencore mes Shqipërisë dhe Kosovës, në vijim të marrëveshjes së nënshkruar më datë 14 prill 2023 në mes të Ministrisë së Arsimit, Shkencës Teknologjisë dhe Inovacionit të Republikës Kosovës dhe Ministrisë së Arsimit dhe Sportit të Republikës së Shqipërisë.

Kjo thirrje është hapur prej datës **26.04.2023 deri më 25.06.2023**, dhe aplikimet mund të bëhen në këto fusha:

* Shëndeti;
* Shoqëria - arsimi, kultura, ekonomia dhe shkencat humane e sociale;
* Shkencat albanologjike;
* Burimet natyrore, energjia, mjedisi dhe ndryshimet klimatike;
* Prodhimi bujqësor, ushqimi dhe bioekonomia.

Koordinatorët e grupeve të kërkimit të secilit vend luten të dorëzojnë dokumentacionin e nevojshëm për aplikim, pranë institucioneve respektive. Për kërkuesit nga Shqipëria, institucion përgjegjës do të jetë Agjencia Kombëtare e Kërkimit Shkencor dhe Inovacionit. Për kërkuesit nga Kosova institucion përgjegjës do të jetë Ministria e Arsimit, Shkencës, Teknologjisë dhe Inovacionit.

Të gjithë të interesuarit, duhet të aplikojnë duke mbushur kërkesat dhe formularët e aplikimit, në dokumentacionin bashkëlidhur kësaj thirrje:

* **1 kopje të projekt-propozimit në gjuhën shqipe;**
* **1 kopje të CV-ve të të gjithë pjesëtarëve të grupeve të kërkimit të të dyja vendeve;**
* **1 shkresë përcjellëse nga titullari i institucionit;**
* **1 kopje CD ku të ngarkohet i gjithë dokumentacioni i kërkuar.**

Dokumentet do të dorëzohen në versionet *hard copy* dhe *soft copy (CD)* pranë Arkivit të MAShTI, zyra nr. 4, në adresën Rr. ”Agim Ramadani” p.n., 10000 Prishtinë, Kosovë, **brenda afatit të parashikuar për këtë thirrje.**

Projekt-propozimet do të shqyrtohen dhe më tej vlerësohen, **sipas sistemeve të miratuara të vlerësimit në secilin shtet,** ndërsa fituesit do të shpallen **pas krahasimit të vlerësimeve në të dy shtetet.**

Projekt-propozimet fituese do të financohen për një afat kohor prej **2 vitesh**, ku **shuma e grantit nga secili institucion përgjegjës për secilin vit nuk do të jetë më e lartë se 5000 EUR**.

**Kujdes**:

* Luteni që të detajoni shumën e kërkuar për financim sipas tabelës së paraqitur në projekt propozim, dhe ta plotësoni në detaje. Gjithashtu vëmë në dukje se fondet që do të alokohen për qëllim të këtij projekti **do të përdoren vetëm për qëllimin e realizimit të mobiliteteve të kërkuesve**.
* Luteni të paraqisni në mënyrë sa më të detajuar **Objektivat** dhe **Aktivitetet** që do të realizoni në projekt-propozim për secilin vit.
* Luteni që të interesuarit për të marrë pjesë në projekte dypalëshe kërkim shkencor dhe në programet kombëtare përkatëse, për thirrjet në vazhdim t’u referohen faqes sonë zyrtare në internet: www.masht.rks-gov.net. Në aplikacion do të pasqyrohen të gjitha kushtet dhe kriteret për aplikim në projekte kërkimore shkencore dhe detajet e aplikimit.

Informata shtesë lidhur me kushtet që duhen plotësuar mund të merren tek

znj. [Yllza.Memeti@rks-gov.net](mailto:Yllza.Memeti@rks-gov.net)

Duke ju falënderuar për interesimin,

Departamenti i Arsimit të Lartë, Shkencës, Teknologjisë dhe Inovacionit.